ועדת הכספים, כנסת 20, פרוטוקול מספר 442, 2016-08-08 11:00

משה גפני: בוקר טוב, אני מתכבד לפתוח את ישיבת הוועדה.

משה גפני: אנחנו מתחילים באישור מוסדות ציבור לעניין סעיף 46 ולעניין סעיף 61.

<ארז אורעד: אני מתכבד להביא בפניכם, הרב משה גפני וחברי הכנסת, את אישור מוסדות ציבור לפי סעיף 46 לפקודת מס הכנסה, רשימה מספר 9-720-16, ואת אישור מוסדות ציבור לפי סעיף 61, רשימה מספר 9-722-16.

<ארז אורעד: ברשימה של סעיף 46 אנחנו רואים שיש לנו 57 מוסדות ציבור, מתוכם אני שמח לבשר שלראשונה יש לנו ארגון הומניטרי שאני מביא לאישורכם מתוקף חוזה חדש שהוציאה רשות המסים.

<ארז אורעד: עבדנו על הרשימה בשיתוף משרד החוץ.

משה גפני: איזו רשימה?

<ארז אורעד: מדובר בעמותת "לוחמים ללא גבולות", מספרה ברשימה הוא 9.

משה גפני: מה המיוחד בעמותה הזאת?

<ארז אורעד: המיוחד בעמותה הזאת הוא שלראשונה בתולדות סעיף 46 מביאה לאישור הכנסת רשות המיסים עמותה שפועלת לפעילות הומניטרית מחוץ לגבולות מדינת ישראל, דבר שבעבר לא הכרנו.

<ארז אורעד: הפעילות ההומניטרית הזאת משתקפת בכך ש-3 קצינים בוגרי יחידות קרביות הקימו אותה.

<ארז אורעד: הפעילות ההומניטרית שלהם מיועדת לעשות פעילות עשייה במדינות העולם השלישי.

<ארז אורעד: יש תופעה של תרמילאים שנמצאים בחו"ל, עושים טיול אחרי צבא.

<ארז אורעד: הם רוצים להתנדב בכל מיני מקומות.

<ארז אורעד: החבר'ה האלה חיברו בין התרמילאים למדינות העולם השלישי, שזה כרגע הודו, ארגנטינה, אתיופיה.

<ארז אורעד: שם הם מקימים את המרכזים שלהם.

משה גפני: זה אפשרי מבחינת החוק?

<ארז אורעד: כן.

<ארז אורעד: מבחינת משרד החוץ היו הגבלות מאוד מאוד חמורות.

<ארז אורעד: ועדת פריש, שהתירה את הנושאים האלה, מצאה לנכון להעיר שלא נעשה פעילות במדינות שעוינות את ישראל, לכן נדרש פה אישור משרד החוץ.

<ארז אורעד: אכן התייעצנו עם משרד החוץ.

<ארז אורעד: קיבלנו את חוות דעתו של משרד החוץ בכתב, עם הגבלות כאלו ואחרות לגבי פעילות העמותה.

<ארז אורעד: כאן אנחנו נותנים לראשונה אישור של הפעילות ההומניטרית מחוץ לגבולות מדינת ישראל, בסיוע משרד החוץ ופיקוחו.

<ארז אורעד: השגרירויות שם יודעות לבדוק מעת לעת אם הפעילות נעשית לפי מה שאישרנו לעמותה הזאת.

מיקי לוי: אני רוצה לחזור לעמותה מס' 3 – ע"ץ.

רחל עזריה: אחלה עמותה.

מיקי לוי: לפי מה את יודעת?

רחל עזריה: אני מכירה את הפעילים שלה.

מיקי לוי: את יודעת שמועברים כספים בניגוד לחוק?

רחל עזריה: את זה אני לא יודעת.

רחל עזריה: אני מכירה את הפעילים ואת הפעילות שלה.

מיקי לוי: הפעילים הם תמיד אחלה.

<ארז אורעד: המוסד משמש כזרוע ביצועית של המועצה הציונית, הוא מפעיל מדרשות ציוניות.

<ארז אורעד: זה לא נעלם מעינינו.

<ארז אורעד: אני מזכיר, אנחנו לא מתעסקים עם מטרות פוליטיות.

מיקי לוי: עד שלא יבוא לפה יושב-ראש העמותה הזאת אני אצביע נגד.

מיקי לוי: יש חומרים שמצביעים על כך שחלק מהכספים ניתנים לה שלא כחוק.

מיקי לוי: אני מבקש את ראש העמותה ואת נציג הקרן הקיימת כאן, אחרת אני מצביע נגד.

אחמד טיבי: אין צורך שתצביע נגד.

אחמד טיבי: אני חושב שצריך להיענות לבקשה של מיקי שהם יבואו לכאן.

אחמד טיבי: בינתיים לא מעבירים.

משה גפני: בינתיים אנחנו יכולים לדחות את זה, אנחנו יכולים לבדוק את העניין.

משה גפני: אתה טוען שיש שם נושאים פליליים?

מיקי לוי: יש שם כספים שמתקבלים שלא כחוק.

מיקי לוי: אני מבקש שתיעשה ביקורת של רואה חשבון.

<ארז אורעד: אני מאוד אשמח אם תסביר ותפרט.

מיקי לוי: אני יכול לצטט מוועדת הביקורת שהייתה בזמנו: "חלק לא קטן מהסכומים המועברים אינם עומדים בדרישות החוק".

<ארז אורעד: אני לא הבנתי איזה דרישות חוק.

מיקי לוי: חלק מהכספים שמועברים לעמותה מהקרן הקיימת אינם מועברים על פי דרישות החוק.

<ארז אורעד: אנחנו נתמקד בבדיקה הזאת.

<ארז אורעד: זאת עמותה שמבצעת מגוון פעילויות חינוך.

מיקי לוי: זאת עמותה שהתקלקלה בתקופה האחרונה.

<ארז אורעד: היא מקיימת את המטרה החינוכית בבתי הספר בכל רחבי הארץ.

<ארז אורעד: היא פועלת לפיתוח מנהיגות ציונית צעירה.

אחמד טיבי: זו כבר סיבה למה לא לאשר לה.

<ארז אורעד: זה גרעין מעורב של בנים ובנות דתיים וחילוניים מכל רחבי הארץ.

<ארז אורעד: הוא מונה כ-36 מתנדבים מצפת עד ירושלים.

<ארז אורעד: אני מוכן לבדוק את הנושא שנית.

משה גפני: אני מבקש שיהיה כמו שעשינו בעמותות קודמות כשמישהו מחברי הוועדה העלה חשש על כך שמדובר בפעולה לא חוקית.

משה גפני: אנחנו לא פורום שאנחנו יכולים להזמין ולדון איתו, זה לא התפקיד שלנו.

מיקי לוי: שהם יבדקו.

משה גפני: ארז, אני מבקש בדיקה נוספת.

משה גפני: אם יתברר שאין מאחורי הדברים האלה ולא כלום, תביא את זה בפעם הבאה.

<ארז אורעד: אנחנו נתמקד בשאלה אם הכספים הועברו שלא על פי חוק מההסתדרות הציונית.

משה גפני: לא מעבר לזה.

מיקי לוי: אני אתן לך חלק מהחומרים שיש לי.

משה גפני: תעביר לארז.

משה גפני: לישיבה הבאה תגיד אם הכל בסדר.

משה גפני: אם הכל בסדר, אנחנו נאשר את זה.

<ארז אורעד: יש את הנושא של קרן דואליס.

<ארז אורעד: הקרן הזאת היא תולדה של תהליך שיצא בעקבות דיון בשולחן עגול ממשקי שמינה ראש הממשלה.

<ארז אורעד: אחת מהמסקנות של השולחן העגול הממשקי הייתה הנחיה של ראש הממשלה לפעול להקמת קרן ממשלתית.

<ארז אורעד: מדובר בקרן יוזמה חברתית.

<ארז אורעד: היא קיבלה החלטת מיסוי מאיתנו.

<ארז אורעד: הקרן הזאת מיועדות להשקיע בעסקים חברתיים שיעסיקו עובדים מאוכלוסיות מוחלשות.

משה גפני: זה גוף ממשלתי?

<ארז אורעד: קרן יוזמה חברתית מורכבת מהגמונים מהמגזר הפילנתרופי.

<ארז אורעד: שתי קרנות זכו בזה עכשיו - IBM ודואליס בראשות חנוך ברקת.

משה גפני: זה גוף פרטי?

<ארז אורעד: זה גוף ממשלתי.

משה גפני: גוף ממשלתי מבקש פטור מסעיף 46?

<ארז אורעד: היזמים קיבלו מאיתנו החלטות מיסוי.

<ארז אורעד: היזמים שנמצאים בקרן הממשלתית הזאת הם עמותות לכל דבר ועניין.

<ארז אורעד: הם עוסקים בפעילות פילנתרופית.

משה גפני: למי קוראים דואליס?

<ארז אורעד: דואליס זאת הקרן הפילנתרופית הפרטית, היא לא ממשלתית.

<ארז אורעד: קרן יוזמה חברתית היא קרן העל.

משה גפני: נבהלתי לרגע, חשבתי שהממשלה מבקשת.

<ארז אורעד: הרציונל פה הוא לתת פרנסה.

משה גפני: המטרה היא בסדר.

משה גפני: אותי עניין יותר העניין הממשלתי.

<ארז אורעד: מדובר בגוף פרטי שפועל תחת הכנפיים של הקרן הממשלתית, הקרן יוזמה חברתית.

משה גפני: הגוף הפרטי מבקש את הפטור מסעיף 46?

<ארז אורעד: כן, על מנת שאנשים יתרמו לו.

<ארז אורעד: אני חושב שזה משהו חשוב וחדשני.

<כרמל פומרנץ: אנחנו באנו לדבר על העמותה שנמצאת בסעיף 24 לרשימה – "בני ברוך – קבלה לעם".

<כרמל פומרנץ: למי שלא מכיר, "בני ברוך" היא עמותה גדולה מאוד, עם מחזור פעילות של עשרות מיליונים.

<כרמל פומרנץ: היא פועלת להפצת חוכמה הקבלה.

<כרמל פומרנץ: היא ממוקמת בפתח תקווה.

<כרמל פומרנץ: למרכז לנפגעי כתות הגיעו עשרות תלונות בשנים האחרונות על מאפיינים כיתתיים בפעילות של "בני ברוך", על אנשים שחוו פגיעה, על אנשים שנפגעו בכל מיני דרכים של ניצול מכל מיני סוגים.

<כרמל פומרנץ: מתנהל הליך משפטי, תביעה אזרחית שבה אמורה להיקבע השאלה האם "בני ברוך" היא בעלת מאפיינים כיתתיים, האם היא כת.

<כרמל פומרנץ: במסגרת ההליך הזה הוגשו חוות דעת שמעידות על מאפיינים כיתתיים, הוגשה חוות דעת של פסיכולוג מהבכירים בארץ בענייני נפגעי כתות.

משה גפני: איזה הליך משפטי?

משה גפני: מי תבע?

<כרמל פומרנץ: "בני ברוך" מגישה תביעות אזרחיות נגד כל מי שמעיד שיש בה מאפיינים כיתתיים.

<כרמל פומרנץ: התביעה שאני מדברת עליה היא תביעה שהוגשה נגד אדם שהעז לשלוח מכתב למשרד החינוך ולהגיד שהעמותה הזאת הכניסה תכנים קבליסטים לבית ספר חילוני בקרית טבעון בלי להצהיר שמדובר בקבלה, משהו מסיונרי.

<כרמל פומרנץ: הם תבעו אותו תביעת לשון הרע על 300 אלף שקל.

משה גפני: מה המטרה שלהם, מה הם רוצים להרוויח, שילמדו קבלה?

<כרמל פומרנץ: הם רוצים להפיץ את חוכמת הקבלה.

<כרמל פומרנץ: הבאנו ציטוטים של המנהיג הרוחני שלהם, הרב מיכאל לייטמן.

<כרמל פומרנץ: הוא מעולם לא הוסמך לרבנות, אבל כך הוא מכונה.

<כרמל פומרנץ: הם רוצים להפיץ את חוכמת הקבלה כי הם מאמינים שהדרך היחידה לגאולה היא בלימוד קבלה.

<דינה אפלבאום: הבן שלי נמצא מגיל 18 בקבוצה הזאת, הוא התחתן בתוך הקבוצה.

<דינה אפלבאום: במשך שנים הוא לאט אט איבד את כל הקשרים עם המשפחה ועם החברים לשעבר.

מכלוף מיקי זוהר: הוא התחזק?

מכלוף מיקי זוהר: הוא חובש כיפה?

<דינה אפלבאום: יש בקבוצה הזאת תקופות.

<דינה אפלבאום: לפעמים הם חובשים כיפה, לפעמים לא.

<דינה אפלבאום: כרגע הוא בלי כיפה.

<כרמל פומרנץ: הם עושים את מה שהרב אומר.

<כרמל פומרנץ: אם הרב אומר לחבוש כיפות, כולם חובשים כיפות.

<דינה אפלבאום: הכל קורה שם לפי מה שהמנהיג, שזה הרב לייטמן, אומר.

<דינה אפלבאום: אם הוא אומר שחובשים כיפות במעגל הפנימי, אז חובשים כיפות.

<דינה אפלבאום: אם הוא אומר שבחוץ לא חובשים כיפות כי זה מפחיד את האנשים החילוניים שהם רוצים לקבל, אז מורידים את הכיפות, או מסתירים את הכיפות.

<דינה אפלבאום: לפעמים שומרים שבת, לפעמים לא שומרים שבת.

<דינה אפלבאום: זה לפי מה שחושב מיכאל לייטמן בזמן מסוים, בתקופה מסוימת.

<דינה אפלבאום: לפעמים הוא קורא לעצמו רב, לפעמים הוא טוען שהוא לא רב.

<דינה אפלבאום: אני תרגמתי קטע משיחה של לייטמן עם אלכסנדר טרוכרוב, לאומן רוסי, עורך עיתון "מחר".

<כרמל פומרנץ: מגדולי האנטישמים בפוליטיקה הרוסית.

<דינה אפלבאום: אני לא מכירה את הדעות שלו בעניין היהודים, אבל הוא לא במיינסטרים של הפוליטיקה הרוסית.

<דינה אפלבאום: בשיחה הזאת לייטמן טוען: "הקבלה אומרת שהעם היהודי אינו עם, שהחבר סטלין צדק באומרו כי היהודים אינו לאום אלא בסך הכל קבוצה של אנשים שנוצרה באופן היסטורי ותו לא.

<דינה אפלבאום: "

מכלוף מיקי זוהר: תתמקדו בפגיעה בציבור, בפגיעה באנשים, זה הדבר היחידי שיכול לשנות את ההחלטה.

<כרמל פומרנץ: יש הרבה קבוצות ללימוד קבלה בישראל.

<כרמל פומרנץ: אף אחת מהן לא מוגדרת על ידי המרכז לנפגעי כתות כקבוצה כיתתית.

<כרמל פומרנץ: הסיבה שהקבוצה הזאת מוגדרת היא לא בגלל הדעות שלה, האידיאולוגיה שלה, אלא בגלל עשרות עדויות של אנשים שעזבו את הקבוצה ואמרו שהם נפגעו, אמרו שפגעו להם באוטונומיה, אמרו שלקחו מהם כספים בצורה מניפולטיבית.

<כרמל פומרנץ: היו גם ניצולים מסוגים אחרים, אני לא יכולה להרחיב עליהם כי יש צו איסור פרסום.

מכלוף מיקי זוהר: לא נוכל להתייחס אם לא תוכלי להרחיב.

מכלוף מיקי זוהר: תביאו עדויות.

<כרמל פומרנץ: יש עדויות.

<כרמל פומרנץ: העדויות האלו הן לא אנונימיות, אלו עדויות שנבחנות על ידי בית המשפט.

<כרמל פומרנץ: בתוך כמה חודשים תהיה הכרעה אם העדויות האלו מהימנות או לא.

<כרמל פומרנץ: יש גם עדויות למתן כספים רבים, למתן תרומות ללא קבלות.

משה גפני: ארז, מה בדקת על העמותה הזאת?

<ארז אורעד: העמותה הזאת נמצאת אצלנו בבדיקה במשך שנה וחצי, כמעט שנתיים.

<ארז אורעד: עצם העובדה שבדקנו אותה מספר שנים, ואני אפרט חלק מהפעולות שעשינו, זה רק מעיד על תשומת הלב שלנו.

<ארז אורעד: היינו מודעים לכל הדברים שנאמרו פה - תלונות, הכחשות משני הצדדים.

<ארז אורעד: דרך אגב, יש תביעת דיבה מצידם.

<ארז אורעד: אני גם רוצה לציין ששלחתי את הנציג שלי לעמותה לנפגעי כתות, על מנת שיבוא, יראה ויבדוק את העדויות.

<ארז אורעד: לא הסתפקתי בכך.

<ארז אורעד: מעבר לבדיקת הדוחות והדברים הטכניים, זימנתי את כבוד הרב לייטמן לשימוע.

<ארז אורעד: אין כרגע חוק נגד נפגעי כתות, ככה שאין לי כלים לדון במה היא כת.

<ארז אורעד: בדקתי סממנים של כפייה וניצול.

משה גפני: היא מדברת מבחינת החשבונות.

<ארז אורעד: קיבלנו את רשימות התורמים.

<ארז אורעד: יש בידי את כל רשימות התורמים.

<ארז אורעד: הייתה טענה על כך שהא אומר שכל אדם צריך לשלם מעשר.

<ארז אורעד: אני לא יודע אם הטענה הזאת זהה ליהדות, אבל לא כל חברי הקבוצה הזאת משלמים מעשר.

<ארז אורעד: בדקתי את זה לפי רשימות התורמים.

<ארז אורעד: שאלתי אותו בשימוע אם יש יחסי כפייה, אם הוא אמר כך או כך.

<ארז אורעד: לקחנו את כל הסרטונים שהגיעו, את כל הראיות, את כל החומרים.

מכלוף מיקי זוהר: 23 וחצי מיליון שקל בשנה שמגלגלים במחזור זו אחלה כת.

מכלוף מיקי זוהר: זו כת מאוד מאוד מצליחה.

מכלוף מיקי זוהר: חבר'ה, אם זה היה בהיקפים כאלה, אנשים כבר היו ממזמן מתעוררים.

מכלוף מיקי זוהר: זה לא 100 או 200 שקל.

מכלוף מיקי זוהר: יש פה מחזור של 23 וחצי מיליון שקל.

מכלוף מיקי זוהר: זה מרחיק לכת להגדיר 23 וחצי מיליון שקל ככת.

<ארז אורעד: בתום השימוע לא עלה בידי להצביע על אינדיקציה מסוימת שאומרת על מעשה בלתי חוקי, או על איזה משהו טכני שמונע מבעדי להעלות את הדיון בפני הוועדה.

<ארז אורעד: כפי שאנחנו יודעים, כל נושא שהוא במחלוקת ציבורית, למרות שאני לא יודע באיזו מחלוקת מדובר כאן, מגיע לדיון בוועדת הכספים.

<ארז אורעד: זה נתון להחלטתכם.

<ארז אורעד: מה שאני יכול להציע זה לתת להם אישור לשנה במקום ל-3 שנים.

רחל עזריה: כמה פעמים אנחנו מקבלים תלונות על עמותות שאנחנו נדרשים לאשר שנוהגות כת?

רחל עזריה: זאת תלונה תדירה?

<ארז אורעד: יש תלונות כאלו ואחרות.

<ארז אורעד: אני לא יכול לפרט שמות.

<ארז אורעד: בקבוצה גדולה, ככל שתהיה, וגם במשפחה, כשמישהו לא מרוצה ממשהו, הוא יכול להוציא החוצה ולהכפיש.

<ארז אורעד: אני עובד על ראיות, אני עובד על דברים מבוססים.

רחל עזריה: במשך השנה וחצי שאני כאן עוד לא נפגשתי בטענה של כת.

<ארז אורעד: טענו על תנועה מסוימת.

משה גפני: מיסיון, לא כת.

רחל עזריה: את זה אני זוכרת.

רחל עזריה: לא כל יומיים באים בטענה על כת.

רחל עזריה: אני לא זוכרת דברים כאלה.

<ארז אורעד: אני זוכר שלפני חודשיים חברת הכנסת אורלי לוי טענה כלפי עמותה מסוימת שהיא כת.

<ארז אורעד: היא אמרה שהיא הולכת לחוקק חוק נגד כתות.

<ארז אורעד: לפני 10 שנים חברת הכנסת תעסה גלזר רצתה לחוקק חוק נגד כתות, אבל לא הלך לה.

משה גפני: אתה מציע לתת אישור לשנה?

<ארז אורעד: אני מציע לתת אישור לשנה.

מכלוף מיקי זוהר: אני מציע לתת אישור ל-3 שנים.

מכלוף מיקי זוהר: אם יש הליך משפטי, הליך פלילי שיתברר כנכון, תבטלו את האישור לאלתר.

<כרמל פומרנץ: יש אינדיקציות כבר היום, לא צריך הכרעה של בית משפט.

מכלוף מיקי זוהר: אני צריך משהו קונקרטי, לא דיבורים.

רחל עזריה: אני לא מרגישה בנוח עם זה שנאשר לשנה.

רחל עזריה: מתי ההליכים אמורים להתברר?

<כרמל פומרנץ: ההליך מתנהל כבר מספר שנים, אנחנו לקראת הוכחות.

<ארז אורעד: מדובר פה בחזקת החפות.

רחל עזריה: זו לא חזקת החפות.

רחל עזריה: עמותה לא חייבת לקבל.

רחל עזריה: מדובר פה בהטבה שהמדינה מעניקה.

רחל עזריה: אנחנו לא מחויבים לתת את ההטבה הזאת לכל קבוצה.

רחל עזריה: זה צריך להיאמר.

רחל עזריה: אנחנו מאוד ליברליים ונוטים להעניק אותה.

מכלוף מיקי זוהר: כבר כמה שנים מתנהלים הדיונים המשפטיים.

מכלוף מיקי זוהר: איפה ההוכחות?

<ארז אורעד: תנחו אותי מה לעשות.

מיקי לוי: יש כאן דברים מאוד מאוד כבדים.

מיקי לוי: זה מחייב בדיקה מחודשת, או לפחות שבית המשפט ייתן פסק דין.

משה גפני: אני עושה הפסקה של 5 דקות.

משה גפני: רבותיי, אני מחדש את הישיבה.

משה גפני: אני מציע לחברי הוועדה לקבל את ההצעה של ארז אורעד לאשר להם לשנה.

משה גפני: אם במשך הזמן הזה יבדקו ויראו שאין בעיה, אפשר לאשר את זה מעבר לשנה.

משה גפני: אין דרך לאשש את הדברים שנאמרו כאן.

אחמד טיבי: אני רוצה יותר פרטים לגבי "בני ברוך".

אחמד טיבי: יש להם קשר לליכוד, התפקדו אנשים?

מכלוף מיקי זוהר: הדבר היחיד שמעניין אותי כרגע זה לבדוק מי ומה עומד מאחורי כל דבר ועניין.

מכלוף מיקי זוהר: אם יש אמת בטענות שהועלו, אין בעיה לפגוע בהם.

אחמד טיבי: מדובר בטענות כבדות משקל.

מכלוף מיקי זוהר: אני לא רוצה לפגוע באף אחד.

מכלוף מיקי זוהר: אם הוא התפקד לליכוד, לא התפקד לליכוד, זה הדבר האחרון שצריך לעניין.

אחמד טיבי: מועמד מס' 40 של הליכוד, אביהו סופר, קשור לעמותה.

מכלוף מיקי זוהר: אני מכיר את האיש אישית, הוא היה מועמד ברשימת הליכוד.

אחמד טיבי: אני מציע שאחרי האשמות הכבדות שנשמעו פה אנחנו לא נאשר.

מכלוף מיקי זוהר: ראוי שהאשמות הכבדות יתבררו בבית משפט.

מכלוף מיקי זוהר: אם הן נכונות, הן נכונות, ואם לא, אז לא.

רחל עזריה: למה לא לאשר לשנה?

משה גפני: הוא יבדוק במשך השנה הזאת.

<ארז אורעד: עשיתי את כל הבדיקות.

<ארז אורעד: תנחי אותי איזה בדיקות ספציפיות את רוצה שאני אעשה.

משה גפני: אני מביא את הרשימה להצבעה.

משה גפני: אנחנו הוצאנו את עמותת ע"ץ – עושים ציונות, צמרת, על-מנת לבדוק ולהביא לישיבה הבאה.

רחל עזריה: כבוד היו"ר, אנחנו דיברנו על זה שאם יש עמותה שיש השגות לגביה - -

משה גפני: אין פה השגות פליליות.

משה גפני: יש ויכוח לגבי העניין.

משה גפני: אני אבקש ממנו לבדוק במהלך השנה הזאת אם יש בעיות.

משה גפני: אם יש בעיות, נעצור את זה.

רחל עזריה: מה זה אומר?

משה גפני: זה אומר שהם מקבלים אישור לשנה, כאשר במהלך השנה ארז ואנחנו נבדוק את העניין.

משה גפני: אין שום טענה שאפשר להגיד, כמו מה שמיקי לוי העלה, שיש חשדות.

רחל עזריה: יש פה טענה של פגיעה באנשים, אנחנו לא יכולים להתעלם מזה.

מכלוף מיקי זוהר: תצביעי נגד.

משה גפני: אנחנו נותנים לשנה.

משה גפני: זאת פשרה שאני חושב שצריך לקבל אותה.

משה גפני: הוא יבדוק, כאשר אנחנו נעקוב אחרי זה.

משה גפני: הוצאנו את סעיף 3 לבדיקה.

משה גפני: את הנושא של "בני ברוך" אנחנו מאשרים לשנה.

משה גפני: אנחנו מבקשים מארז לעקוב אחר מה שקורה, לדווח לנו.

משה גפני: מי בעד אישור רשימת מוסדות הציבור לפי סעיף 46, ירים את ידו?

משה גפני: מי נגד, מי נמנע?

משה גפני: בעד – 4

משה גפני: נמנעים – 1

משה גפני: מי בעד רשימת מוסדות הציבור לפי סעיף 61, ירים את ידו?

משה גפני: מי נגד, מי נמנע?

משה גפני: בעד – 4

משה גפני: נמנעים – 1

משה גפני: הרשימות אושרו במגבלות שאמרנו.